Angela Hewitt

**Angela Hewitt** (sündinud 26. juulil 1958 Ottawas Ontario provintsis) on Kanada pianist, keda tuntakse eeskätt Johann Sebastian Bachi teoste tõlgenduste järgi.

Tema isa Godfrey Hewitt oli pärit Inglismaalt Yorkshire'i krahvkonnast ja tegutses Ottawa Christ Churchi katedraali koormeistrina. Klaveriõpinguid alustas Angela Hewitt kolmeaastaselt ema käe all. 1964–1973 õppis Hewitt Toronto Kuninglikus Konservatooriumis Earle Mossi ja Myrtle Guerrero käe all. Seejärel siirdus ta Ottawa Ülikooli, kus temast sai Prantsuse pianisti Jean-Paul Sévilla õpilane. 1978–1985 elas Hewitt Pariisis. Seejärel on tema peamine elupaik olnud London. Ta on pälvinud preemiaid mitmetel konkurssidel, kuid tema karjäär sai hoo sisse pärast Toronto Bachi konkursi võitu 1985. aastal.

Angela Hewitt on andnud kontserte üle maailma ning teda tuntakse enim Johann Sebastian Bachi teoste esitajana. Bachi muusikat on ta salvestanud alates 1994. aastast ja on sisse mänginud kõik selle meistri tuntumad klahvpilliteosed. 2007–2008 oli tal ülemaailmne Bachi tuur, mille vältel ta mängis Bachi "Hästitempereeritud klaviiri" 6 kontinendil 21 riigis. 2016. aasta septembrist 2022. aasta septembrini (lõpp lükkus koroonapandeemia tõttu kaks aastat edasi) esitles ta maailma suuremates linnades nn Bachi odüsseiat, mille käigus esitas kaheteistkümne maratonkontserdi jooksul kõik Bachi klahvpilliteosed – tohutu ülesanne, mille on ette võtnud väga vähesed klahvpillimängijad.

Angela Hewitti diskograafia hõlmab ka selliste heliloojate teoseid nagu François Couperin, Jean-Philippe Rameau, Olivier Messiaen, Emmanuel Chabrier, Maurice Ravel, Robert Schumann, Ludwig van Beethoven, Frédéric Chopin, Claude Debussy ja Gabriel Fauré. Ta on avaldanud kaks plaati Wolfgang Amadeus Mozarti kontsertidega koostöös Orchestra da Camera di Mantovaga ning ühe koos Ottawa National Arts Centre Orchestraga Hannu Lintu juhatusel. Koos Deutsches Symphonie-Orchester Berlini ja Hannu Lintuga on ta salvestanud Robert Schumanni klaverikontserdi. Ta on üks väheseid naispianiste maailmas, kes on sisse mänginud kõik Ludwig van Beethoveni klaverisonaadid. Viimastel aastatel on ta järjekindlalt tegelenud Wolfgang Amadeus Mozarti klaverisonaatide salvestamisega.

Angela Hewitt annab kontserte spetsiaalselt talle valmistatud Fazioli klaveril.

Angela Hewitt on korduvalt esinenud ka Eestis: 2000., 2002., 2022. ja 2024. aastal.

## Tunnustus
* 1975. aastal võitis Angela Hewitt Chopini-nimelise noorte pianistide konkursi USA-s New Yorgi osariigis Buffalos ja Bachi-nimelise konkursi Washingtonis. 1985. aastal pälvis ta esikoha Toronto rahvusvahelisel Bachi klaverikonkursil. 
* 1986. aastal nimetas Kanada Muusikanõukogu Hewitti aasta muusikuks.
* 2000. aastal arvati Hewitt Kanada Ordu (Order of Canada) liikmeks ja pälvis 2015. aastal nimetatud ordu kõrgeima, kompanjoni tiitli.
* 2003. aastal võitis ta esimesena BBC Radio 3 kuulajate auhinna.
* 2006. aastal valiti ta Briti Impeeriumi Ordu (Order of the British Empire) liikmeks ja pälvis Gramophone'i aasta artisti tiitli.
* 2010 - MIDEMi klassikaline auhind aasta instrumentalistile.
* 2020 - Leipzigi linna Bachi medal (esimese naisena) ja Wigmore Halli kuldmedal 35 aasta jooksul antud üle 80 kontserdi eest.
* Ta on Kanada Kuningliku Seltsi liige ja pälvinud mitme ülikooli audoktori tiitli.

## Helisalvestisi (valik)
* Johann Sebastian Bach: Angela Hewitt plays Bach (Hyperion Records, 2010)
* Johann Sebastian Bach: Flute Sonatas – with Andrea Oliva (flute) (Hyperion Records, 2013)
* Johann Sebastian Bach: The Art of Fugue (Hyperion Records, 2014)
* Johann Sebastian Bach: Goldberg Variations (Hyperion Records, 2016)
* Maurice Ravel: The Complete Piano Works (Hyperion Records, 2002)
* Claude Debussy: Solo Piano Music (Hyperion Records, 2012)
* Gabriel Fauré: Piano Music (Hyperion Records, 2013)
* Franz Liszt: Piano Sonata & other works (Hyperion Records, 2015)
* Domenico Scarlatti: Sonatas (Hyperion Records, 2016)

## Viited

## Välislingid
* Angela Hewitti koduleht

## Eestikeelset kirjandust
Kai Taal, "Kirgas ja karge Angela Hewitt ehk kui inglid oskaksid klaverit mängida". Ajakiri Muusika, november 2016.